Dia di Antia

Dia di Antia tabata un dia di fiesta na Antias Hulandes di aña 1995 te 2007. E tabata wòrdu selebrá riba dia 21 di òktober, ku tabata ofisialmente un dia liber.

 Historia 
Desde 1954 tabata konosé dentro di Reino Hulandes e selebrashon di "Dia di Reino" (Koninkrijksdag, antes Statuutdag) riba dia 15 di desèmber pa konmemorá e firmamentu di e Statuut pa Reino Hulandes. Na 1962 Nicolas Piña-Lampe (1921-1967), hefe di servisio di informashon di Aruba, tabata boga kaba pa introdusí banda di e Dia di Reino, un "Dia di Antia" (Antillendag) komo dia nashonal di Antia. Na 1984 Kòrsou ta introdusí Dia di Bandera como dia di fiesta i ta hasi 2 di yüli un dia liber ofisial en bes di "Statuutdag". 

Despues di e separashon di Aruba na 1986 a lanta un diskushon tokante e futuro di Antias Hulandes, ku a resulta den un seri di referèndum riba kada isla na aña 1993/1994. Meimei di 1994 e gabinete antiano nobo bou Miguel Pourier ta bin ku e plan pa krea mas union mutuo pa e islanan i nan habitante dor di re-introdusi un dia di fiesta komun i bin ku un himno nashonal. Fin di 1994 Parlamento di Antias Hulandes ta aprobá e proposishon pa selebrá "Dia di Antia" riba dia 21 di òktober, siendo e fecha di e último referèndum. Na tur isla e mayoria a ekspresa e deseo di mantene e konstelashon antiano.

Den un di dos seri di referèndum durante 2004/2005 e pueblo na kada isla, eksepto Sint Eustatius, a duna di konosé di no ta deseá di kontinua den e konstelashon antiano. Konsekuentemente Dia di Antia no a wòrdu selebrá mas despues di aña 2007. Na 2008 i 2009 a bolbe selebrá dia 15 di desèmber, Dia di Reino, komo dia liber ofisial. Desde e disolushon di Antias Hulandes na 2010 Kòrsou i Sint Maarten ta selebrá dia 10 di òktober komo respektivamente "Dia di Kòrsou" i "Dia di Konstitushon" (Constitution Day). Komo dia liber ofisial e dia aki ta konmemorá e komienso di e status komo pais outónomo dentro di Reino Hulandes.

 Mira tambe 
 Status referèndum Kòrsou 1993
 Status referèndum Sint Maarten 1994


Category:Antias Hulandes